**KRITÉRIÁ PRE UDEĽOVANIE ZNAČKY**

**„regionálny produkt MALODUNAJSKO – GALANTSKO ®“**

**NA REMESELNÉ VÝROBKY A INÉ SPOTREBNÉ VÝROBKY,
POĽNOHOSPODÁRSKE A POTRAVINÁRSKE PRODUKTY**

**A. ZÁKLADNÉ KRITÉRIÁ**

Žiadateľ musí splniť všetky základné kritériá, inak bude žiadosť z ďalšieho posudzovania vyradená a nebude posudzovaná v rámci bodovacích kritérií jedinečnosti.

**1. Výrobca/ producent:**

* **má sídlo alebo miesto výroby/ produkcie (prevádzkareň) v regióne** MAS Stará Čierna voda a MAS Dudváh (obec Dolné Saliby, Horné Saliby, Jahodná, Kráľov Brod, Tomášikovo, Trstice, Dolný Chotár, Vozokany, Čierna Voda, Čierny Brod, Dolná Streda, Gáň, Kajal, Košúty, Malá Mača, Matúškovo, Mostová, Topoľnica, Váhovce a Veľká Mača) a ostatné obce a mestá z okresu Galanta.

Fyzické osoby nepodnikatelia (predajcovia poľnohospodárskych prebytkov) musia mať na danom území MAS Stará Čierna voda a MAS Dudváh trvalý alebo prechodný pobyt a miesto produkcie musí byť na území okresov Dunajská Streda a Galanta.

* **je kvalifikovaný** pre príslušnú výrobu/ produkciu.

**Žiadateľom o regionálnu značku môže byť:**

**a) remeselník alebo výrobca iných spotrebných výrobkov, ľudový umelec, ľudovo-umelecký výrobca**

* živnostníci: fyzické osoby podnikajúce na základe živnostenského oprávnenia;
* obchodné spoločnosti (akciové spoločnosti, verejné obchodné spoločnosti, komanditné spoločnosti, spoločnosti s ručením obmedzeným), družstvá a iné právnické osoby zapísané v Obchodnom registri, ktoré pre príslušnú činnosť (výrobu a predaj) disponujú živnostenským oprávnením;
* iné organizácie, ktoré nie sú zriadené za účelom podnikania, ale sú na výrobu a predaj remeselných a iných výrobkov oprávnené na základe živnostenského oprávnenia;
* umelci (ľudovoumeleckí výrobcovia) - slobodné povolania - osoby, ktoré podnikajú na základe iného než živnostenského oprávnenia podľa osobitných predpisov;
* nepodnikateľský subjekt **môže žiadať len o čestné udelenie značky s obmedzeným použitím** v zmysle platných Zásad pre udeľovanie a používanie značky.

**b) Poľnohospodársky a potravinársky producent**

* samostatne hospodáriaci roľníci - fyzické osoby, ktoré vykonávajú poľnohospodársku výrobu, v prípade spracovania potravinárskych produktov disponujú živnostenským oprávnením;
* živnostníci: fyzické osoby podnikajúce na základe živnostenského oprávnenia v prípade spracovania potravinárskych výrobkov;
* obchodné spoločnosti (akciové spoločnosti, verejné obchodné spoločnosti, komanditné spoločnosti, spoločnosti s ručením obmedzeným), družstvá a iné právnické osoby zapísané v Obchodnom registri, ktoré majú príslušnú činnosť zapísanú v predmete podnikania v prípade poľnohospodárskej produkcie alebo disponujú živnostenským oprávnením v prípade spracovania potravinárskych výrobkov;
* fyzická osoby, ktorá predáva prebytky vlastnej drobnej nespracovanej rastlinnej a živočíšnej produkcie **môže žiadať len o udelenie značky s obmedzeným použitím** v zmysle platných Zásad pre udeľovanie a používanie značky. Žiadateľmi môžu byť len:
	+ predajcovia rastlinných prebytkov prvovýroby, ktorí majú tento predaj nahlásený na obci;
	+ predajcovia prebytkov živočíšnej prvovýroby, ktorí sú registrovaní na príslušnej Regionálnej veterinárnej a potravinovej správe pre predaj malých množstiev (med, vajcia, mlieko, ryby).

 ***Spôsob overenia*** *sídla subjektu, bydliska fyzickej osoby, miesta výroby/ produkcie a kvalifikovanosti pre príslušnú činnosť:*

Žiadateľ prikladá v prílohe žiadosti kópiou dokladov, podľa typu žiadateľa. Doklad o spôsobilosti vykonávať danú činnosť sa musí vzťahovať k výrobe produktu, na ktorý žiadateľ žiada o udelenie značky.

|  |  |
| --- | --- |
| **Žiadateľ** | **Kópia dokladov, ktoré sú obsahom prílohy žiadosti** |
| **FO –** **podnikateľ podnikajúci na základe živnostenského oprávnenia** | Výpis zo živnostenského registra alebo |
| Živnostenský list, adresa prevádzkarne |
| **PO – podnikateľ** (s.r.o., a.s., komanditná spoločnosť, družstvo, apod.) | Výpis z obchodného registra |
| Živnostenský list (ak nie je predmet činnosti uvedený vo výpise z OR), adresa prevádzkarne |
| **PO – iná ako podnikateľ** (nezisková organizácia a pod.) oprávnená na podnikanie | Výpis z registra organizácií  |
| Živnostenský list, adresa prevádzkarne |
| **Slobodné povolanie** – FO podnikajúca na základe iného ako živnostenského zákona | Výpis z registra organizácií |
| **Samostatne hospodáriaci roľník** | Osvedčenie o zápise do evidencie SHR |
| Výpis z katastra nehnuteľností alebo nájomná zmluva (v prípade viacerých miest produkcie) |
| **FO – nepodnikateľ – predajca prebytkov prvovýroby živočíšneho pôvodu (**med, mlieko, vajcia, ryby) | Doklad o registrácii prevádzkarne na Regionálnej veterinárnej a potravinovej správe. |
| Kópia občianskeho preukazu |
| **FO – nepodnikateľ – predajca prebytkov prvovýroby rastlinného pôvodu** | Kópia ohlásenia miesta produkcie prebytkov na obci |
| Kópia občianskeho preukazu |
| **Včelár** (okrem ostatných dokladov) | Kópia výpisu z centrálneho registra včelstiev |

**2. Zaručenie etických princípov a pozitívneho vzťahu k životnému prostrediu:**

* **žiadateľ o značku deklaruje, že** na jeho osobu alebo subjekt nie je vyhlásený konkurz, nemá nedoplatky na daniach, sociálnom a zdravotnom poistení a nie je voči nemu vedené žiadne konanie Slovenskej obchodnej inšpekcie, Rady pre reklamu, alebo iné konanie v súvislostí s porušovaním práv spotrebiteľa, nekalou súťažou, neetickou reklamou a inými nekalými praktikami podnikania a predaja;
* **fyzické a právnické osoby- podnikatelia** prehlasujú, že vedú účtovníctvo riadne, sledujú stav majetku a záväzkov (úpadok a predĺženosť v zmysle zákona o konkurze a reštrukturalizácií).
* žiadateľ podľa svojich technických a finančných možností dodržuje pri svojej činnosti zásady šetrnosti voči životnému prostrediu.

*Spôsob overenia:* čestné vyhlásenie žiadateľa, ktoré je súčasťou žiadosti.

**3. Výrobok/ produkt je štandardnej kvality:** žiadateľ pri výrobe produktu/ výrobku, dodržiava všetky príslušné legislatívne a právne predpisy a usmernenia.

*Spôsob overenia:*čestné vyhlásenie žiadateľa, ktoré je súčasťou žiadosti.

|  |
| --- |
| Koordinátor značky, ktorý pripravuje podklady pre hodnotenie certifikačnej komisie, môže od žiadateľa vyžiadať aj iné dokumenty (doklady), ktoré potvrdzujú, že svoju činnosť vykonáva v súlade s platnou legislatívou (napríklad rozhodnutie Regionálneho úradu verejného zdravotníctva a pod.). Žiadateľ musí vo vlastnom záujme pri posudzovaní jeho žiadosti spolupracovať. |

**4. Výrobok/ produkt nepoškodzuje životné prostredie** ani jeho zložky nad mieru stanovenú platnou legislatívou Slovenskej republiky.

*Spôsob overenia:* čestné vyhlásenie žiadateľa.

**B. KRITÉRIÁ JEDINEČNOSTI**

V rámci bodovacích kritérií musí žiadateľ pre získanie značky dosiahnuť **minimálne 13 bodov** (viac ako 50 % z celkového počtu 25 bodov). Zároveň musí všetky povinné kritériá na stanovený minimálny počet bodov.

Kritéria jedinečnosti sú 4 a sú zamerané na:

* tradícia výroby/produkcie;
* využitie miestnych surovín;
* podiel ručnej/duševnej práce;
* jedinečnosť a originalita produktu.

**1. tradícia výroby alebo výrobku/produkcie alebo produktu**

Výrobok, výrobná technológia (receptúra), alebo subjekt existuje v regióne:

Tradícia sa môže týkať buď daného konkrétneho výrobku, výrobnej technológie prípadne receptúry (aj keď samotný výrobok už môže byť nový) alebo subjektu (pôsobí v regióne uvedenú dobu aj keď výrobky alebo technológie môžu byť nové).

|  |  |
| --- | --- |
| **Počet rokov** | **Počet bodov** |
| Menej ako 2 roky | 0 |
| 2 – 5 rokov | 1 |
| 6 – 10 rokov | 2 |
| 11 – 20 rokov | 3 |
| 21 – 50 rokov | 4 |
| Viac ako 51 rokov | 5 |

*Spôsob overenia:* písomný dokument alebo historický prameň, ktorý dokazuje existenciu výroby, technológie (receptúry) alebo podnikateľského subjektu.

|  |
| --- |
| **Žiadateľ** v žiadosti opíše naplnenie kritéria. Uvedie či ide o tradíciu výroby samotného výrobku alebo subjektu (žiadateľa). V záujme získania čo najvyššieho možného počtu bodov si môže vybrať, ktoré z uvedených skutočností opíše. Príkladom je, ak je tradícia výroby daného produktu v regióne viac ako 51 rokov, ale samotný subjekt (žiadateľ) túto činnosť vykonáva menej ako 2 roky. Pokiaľ priloží písomný dokument alebo prameň, ktorý tradíciu dokladuje môže získať v tomto kritériu viac bodov. Priložený dokument je povinnou súčasťou žiadosti a na základe neho žiadateľ kritérium opisuje. Môže ísť o akýkoľvek prameň (článok, archívny dokument preukazujúci existenciu technológie výroby, tradíciu produkcie), alebo len doklad o vzniku podnikateľského subjektu (zápis do Obchodného registra s daným predmetom činnosti a pod.). |

**2. Využitie miestnych surovín**

Výrobok je vyrobený aspoň čiastočne z miestnych surovín, teda surovín pochádzajúcich z územia regiónu pôsobnosti značky. Suroviny uvedené ako miestne nesmú byť nikdy nahradzované inými surovinami.

**Definícia pojmov:**

* **Miestna surovina** - surovina je vyprodukovaná (vypestovaná, dochovaná, výrobný materiál je vyrobený) na území obcí Dolné Saliby, Horné Saliby, Jahodná, Kráľov Brod, Tomášikovo, Trstice, Dolný Chotár, Vozokany, Čierna Voda, Čierny Brod, Dolná Streda, Gáň, Kajal, Košúty, Malá Mača, Matúškovo, Mostová, Topoľnica, Váhovce a Veľká Mača a na území okrese Galanta;
* **Regionálna surovina** – surovina je vyprodukovaná (vypestovaná, dochovaná, vyrobená) na území Trnavského kraja, Nitrianskeho alebo Bratislavského kraja;
* **Surovina zo SR** – surovina je vyprodukovaná (vypestovaná, dochovaná, vyrobená) na území SR.

Žiadateľ opíše výrobok/produkt a uvedie zoznam použitých surovín s udaním miesta pôvodu. Opíše percentuálne zastúpenie surovín na produkte.

Percentuálne zastúpenie sa môže týkať hmotnosti výrobku, objemu, počtu jednotlivých súčastí a pod., záleží na charaktere výrobku. Do hodnotenia nie je zahrnutý obal výrobku. Do výpočtu sa nezahrňujú nevyhnutné **vedľajšie prísady**, ktoré nie je možné v danom regióne získať, alebo, ktorých podiel je nepodstatný (napr. korenie, soľ a pod.).

*Spôsob overenia:*opis výrobku a zoznamu použitých surovín s udaním miesta pôvodu; Certifikačná komisia posúdi percentuálne zastúpenie.

**BODOVACIE KRITÉRIA PRE POĽNOHOSPODÁRSKE A POTRAVINÁRSKE PRODUKTY**

|  |  |
| --- | --- |
| **Produkt obsahuje** | **Počet bodov** |
| 100 % surovín zo SR (menej ako 10 % miestnych a regionálnych surovín) | 0 |
| od 10 % do 50 % miestnych a regionálnych surovín, ostatné zo SR | 1 |
| od 10 % do 50 % miestnych surovín, ostatné sú regionálne suroviny alebo zo SR | 2 |
| od 10 % do 50 % miestnych surovín, ostatné sú regionálne suroviny | 3 |
| viac ako 50 % miestnych surovín, ostatné sú regionálne suroviny alebo zo SR  | 4 |
| viac ako 50 % miestnych surovín, ostatné sú regionálne suroviny  | 5 |
| Iba miestne suroviny (takmer alebo úplných 100 %) | 6 |

**O udelenie značky sa nemôže uchádzať potravinársky a poľnohospodársky produkt, ak na jeho spracovanie a produkciu neboli použité základné suroviny, ktoré pochádzajú zo SR.**

**Produkty prvovýroby** sa môžu o značku uchádzať len v prípade, že sú dopestované alebo dochované ako miestne suroviny (plnia kritérium na 6 bodov). **Potravinárske produkty z mlieka a mäsové produkty** sa môžu o značku uchádzať len ak sú základné suroviny prevažne miestne alebo iba miestne (t.j. plnia kritérium na 4, 5 alebo 6 bodov).

**BODOVACIE KRITÉRIA PRE REMESELNÉ VÝROBKY**

|  |  |
| --- | --- |
| **Výrobok obsahuje** | **Počet bodov** |
| 75 % a viac % surovín zo SR, ostatné zo zahraničia | 0 |
| od 10 % do 50 % miestnych a regionálnych surovín, ostatné zo SR | 1 |
| od 10% do 50 % miestnych surovín, ostatné sú regionálne suroviny alebo zo SR | 2 |
| od 10% do 50 % miestnych surovín, ostatné sú regionálne suroviny | 3 |
| viac ako 50 % miestnych surovín, ostatné sú regionálne suroviny alebo zo SR  | 4 |
| viac ako 50 % miestnych surovín, ostatné sú regionálne suroviny  | 5 |
| Iba miestne suroviny (takmer alebo úplných 100%) | 6 |

**O udelenie značky sa nemôže uchádzať výrobok, ak na jeho spracovanie a výrobu nebolo použitých minimálne 75 % surovín zo SR okrem prípadu, že** hodnota ručnej práce (pridaná hodnota) výrobku presahuje finančnú hodnotu materiálu a ak je použitie zahraničných surovín/materiálov opodstatnené vo vzťahu ku kvalite výrobku, charakteru výrobku alebo špecifickej výrobnej technológii (žiadateľ to zdôvodní v žiadosti, certifikačná komisia opodstatnenosť posúdi).

**3. Podiel ručnej / remeselnej práce**

Výrobok je vyrábaný aspoň čiastočne ručne. Pod pojmom ručná práca sa tu rozumie to, že výrobky nie sú unifikované, každý kus je originál. Pri takejto výrobe môže výrobca používať najrôznejšie nástroje a prístroje (napr. aj s elektrickým pohonom), pokiaľ výsledný produkt závisí na jeho remeselnej/ výrobnej zručnosti.

Medzi výrobnými postupmi je nasledujúci podiel ručnej práce:

|  |  |
| --- | --- |
| **Podiel ručnej práce** | **Počet bodov** |
| Do 10 %\* | 1 |
| Do 30 % | 2 |
| Do 60 % | 3 |
| Do 90 % | 4 |
| (takmer) 100 % | 5 |

**\*O udelenie značky sa nemôže uchádzať výrobok (produkt), ak je jeho spracovanie na 100 % plnoautomatizované, s výnimkou potravinárskych výrobkov.**

Uvedené percentá vyjadrujú podiel doby, počas ktorej sa výrobca osobne (fyzicky) a priamo podieľa na procese výroby daného výrobku. Do celkového trvania výroby sa nezapočítava doba, kedy je výrobok v kľude a pracuje „sám“ (napr. doba chladnutia, uležania, tuhnutia a pod.).

*Spôsob overenia:*opis výrobného postupu; certifikačná komisia posúdi podiel ručnej/remeselnej práce.

**4. Jedinečnosť a originalita produktu**

Komisia hodnotí individuálne každý výrobok/ produkt (skupinu) z hľadiska jeho jedinečnosti a originality. Žiadateľ môže získať 0 až 9 bodov za nasledujúce charakteristiky:

|  |  |
| --- | --- |
| **Prínos k tvorbe hodnoty a podpore zamestnanosti**  | **Body** |
| - podnik má 5 a viac zamestnancov (v trvalom pracovnom pomere) a z nich je min 50 %  z okresu Galanta, Dunajská Streda (majú v okrese trvalý pobyt) | 1 |
| - podnik má 10 a viac zamestnancov (v trvalom pracovnom pomere) a z nich je min 50 %  z okresu Galanta, Dunajská Streda (majú v okrese trvalý pobyt) | 2 |
| - podnik má 15 a viac zamestnancov (v trvalom pracovnom pomere) a z nich je min 50 %  z okresu Galanta, Dunajská Streda (majú v okrese trvalý pobyt) | 3 |
| **Unikátnosť produktu** |  |
| - žiadateľ je jediným producentom produktu/ výrobku, na ktorý žiada o udelenie značky  v okrese Dunajská Streda, Galanta | 1 |
| - žiadateľ je jediným producentom produktu/ výrobku, na ktorý žiada o udelenie značky v SR | 1 |
| - žiadateľ prevádzkuje „oficiálne predajné miesto“ značených produktov  (v zmysle platných zásad pre udeľovanie a používanie značky)  | 1 |
| **Výnimočná kvalita produktu** |  |
| - žiadateľ získal v súvislosti s produktom/ výrobkom ocenenie regionálneho významu  | 1 |
| - žiadateľ získal v súvislosti s produktom/ výrobkom ocenenie národného významu  | 1 |
| - žiadateľ získal v súvislosti s produktom/ výrobkom ocenenie medzinárodného významu  | 1 |

*Spôsob overenia:* vzorka, fotografia, popis výrobku, iná dokumentácia kvality a jedinečnosti produktu (napr. certifikát, ocenenie, osvedčenie), výpis dokumentujúci počet zamestnancov.